CELEX: 62014CN0121
Language: sk
Date: 2014-03-12 00:00:00
Title: Vec C-121/14: Žaloba podaná 12. marca 2014 – Spojené kráľovstvo Veľkej Británie a Severného Írska/Európsky parlament, Rada Európskej únie

5.5.2014   
            
            
               SK
            
            
               Úradný vestník Európskej únie
            
            
               C 135/28
            
         Žaloba podaná 12. marca 2014 – Spojené kráľovstvo Veľkej Británie a Severného Írska/Európsky parlament, Rada Európskej únie
   (Vec C-121/14)
   2014/C 135/33
   Jazyk konania: angličtina
   
      Účastníci konania
   
   
      Žalobca: Spojené kráľovstvo Veľkej Británie a Severného Írska (v zastúpení: M. Holt, splnomocnený zástupca, D.J. Rhee, barrister)
   
      Žalovaní: Európsky parlament, Rada Európskej únie
   
      Návrhy žalobcu
   
   Žalobca navrhuje, aby Súdny dvor:
   
               —
            
            
               zrušil článok 29 a prílohu II nariadenia Európskeho parlamentu a Rady (EÚ) č. 1316/2013 (1) z 11. decembra 2013 o zriadení Nástroja na prepájanie Európy, ktorým sa mení nariadenie (EÚ) č. 913/2010 a zrušujú sa nariadenia (ES) č. 680/2007 a (ES) č. 67/2010, a to v rozsahu, v akom v uvedených ustanoveniach dochádza k rozšíreniu za Londýn, ktorý je v pôvodnej prílohe nariadenia (EÚ) č. 913/2010 Koridorom č. 2 (teraz nazvanej Koridor Severné more – Stredozemie) a
            
         
               —
            
            
               zaviazal Európsky parlament a Radu Európskej únie na náhradu trov konania.
            
         
      Žalobné dôvody a hlavné tvrdenia
   
   Ustanovenia napadnutého aktu dotknuté touto žalobou o neplatnosť majú za následok zmenu a doplnenie nariadenia Európskeho parlamentu a Rady (EÚ) č. 913/2010 (2) z 22. septembra 2010 o európskej železničnej sieti pre konkurencieschopnú nákladnú dopravu takým spôsobom, že zoznam „počiatočných koridorov nákladnej dopravy“ uvedený v prílohe tohto nariadenia sa v prílohe II napadnutého aktu nahrádza zoznamom nových „počiatočných koridorov nákladnej dopravy“.
   Jedným z následkov tejto zmeny a doplnenia je to, že Spojené kráľovstvo je povinné zúčastniť sa na zavedení koridoru nákladnej dopravy „Severné more – Stredozemie“, z čoho vyplýva povinnosť do 10. novembra 2016 zaviesť trasu medzi Londýnom a inými členskými štátmi na tomto koridore a do 20. novembra 2018 zaviesť trasu z Londýna do Glasgowa, Edinburghu, Southamptonu a Felixstowe. Spojené kráľovstvo neschválilo takéto rozšírenie počiatočného koridoru vymedzeného v nariadení (EÚ) č. 913/2010.
   Spojené kráľovstvo teda navrhuje uvedené zrušenie z týchto dôvodov:
   
               a)
            
            
               Rozšírenia „počiatočných koridorov nákladnej dopravy“, ktoré vyplývajú z článku 29 napadnutého aktu, majú za cieľ realizáciu cieľov článku 170 ZFEÚ v spojení s politikou transeurópskej dopravy. V dôsledku toho, keďže články 170 až 172 ZFEÚ sú vo vzťahu k takýmto opatreniam lex specialis, tieto opatrenia môžu byť prijaté len na základe a v súlade s týmito ustanoveniami.
            
         
               b)
            
            
               Rozšírenia „počiatočných koridorov nákladnej dopravy“, ktoré vyplývajú z článku 29 napadnutého aktu, sú po prvé projektmi spoločného záujmu (v zmysle článku 171 ods. 1 ZFEÚ a po druhé sa týkajú územia každého členského štátu, ktorý je povinný zúčastniť sa na ich zavedení. Na tomto základe sa o rozšíreniach v rozsahu, v akom sa dotýkajú Spojeného kráľovstva, rozhodlo v rozpore s požiadavkou schválenia dotknutého členského štátu uvedenou v článku 172 ods. 2 ZFEÚ.
            
         
               c)
            
            
               Ustanovenia prílohy II napadnutého aktu, ktoré od Spojeného kráľovstva vyžadujú, aby sa zúčastnilo na zavedení koridoru Severné more – Stredozemie na svojom území (i) za Londýn (to znamená do Glasgowa, Edinburghu, Southamptonu a Felixstowe) resp. (ii) akýmkoľvek iným spôsobom, sú oddeliteľné od zvyšnej časti tejto prílohy. Okrem toho sa v každom prípade celistvosť prílohy II napadnutého aktu (a článku 29) odlišuje a je oddeliteľná od zvyšnej časti predmetného nariadenia.
            
         
      (1)  Ú. v. EÚ L 348, s. 129.
   
      (2)  Ú. v. EÚ L 276, s. 22.